ایدمان کیلاسیندا …
حسین واحدی
مدرسه نین زنگی چالیندی. اوشاق لار سیرادا دورماق اوچون توو ایله قاچیب سیرالاندیلار. مقدس قورآن دان بیر قیسا سوره اوخونوب، دوعادان سونرا مودورون صحبتی باشلاندی: از برای اینکه …
اوشاقلار، بویان-اویانا باخا-باخا صوحبته مشغول ایدیلر. مودورون دانیشیغیندان سونرا اؤیرنجی لر کیلاسا گئتدیلر. آیدین گیلین ایدمان (ورزش) کیلاس لاری وار ایدی. او ایلک ابتدایی کیلاسا یئنی باشلامیشدی. ایدمان پالتارلاری اگنینده ماراق ایله معللیمه باخیردی.
معللیم او کیلاسین هامیسینی دؤوره سینه ییغیب، اونلارا بو ساعات دا نه ایشلر ائتدیکلریندن دانیشیردی. بیر آزدان مدرسه یه تازا گلمیش گنج ایدمان معللیمی اونلارا قوشولدو.
– سلام بچه ها…
هامی سلامی بیلرک، سلام جاوابینی یئره سالمادیلار. ایکی معللیم بیر-بیری ایله دانیشماغا باشلایاراق، اوشاقلارا مدرسه نین حیطین بئش دؤور قاچین دئدیلر.
بئش دؤور قورتولاندان سونرا یئنه اوشاق لار معللیم لرین یانینا ییغیشدیلار. بو دفعه گنج ایدمان معللیمی اوشاقلارلا دانیشماغا باشلادی:
– بچه خوبید؟! خوب حالا تا ۳ میشمارم …!!
اوشاقلار هویوخاراق اؤز یئرلرینده دایانمیشدیلار. قدیمی معللیم گنج معللیمه گولومسه یه رک؛ آغا اوجور یوخ، هله سن یولا دوشمه ییب سن ائله بیل!! باخ منه:
-اوشاقلار اوچو سایاتاجان هئچ کیم بورادا قالماسین. هامی سو ایچمه یه گئتسین… بیر…ایکی … اوچ…
اوشاق لار هارای چکرک، شیرلرین باشینا قاچدیلار. معللیم لر ایسه گولومسه ییردیلر. من هله ده مدرسه نین قاپیسیندا اونلاری ایزله مکدن لذت آلیب، اورادان آیریلماق ایسته مه ییردیم…
azb_Arab pes_Arab azb_Arab azb_Arab azb_Arab pes_Arab azb_Arab azb_Arab prs_Arab azb_Arab azb_Arab azb_Arab